b"\n_START_ARTICLE_\nSant Joan del Pla\n_START_SECTION_\nHist\xc3\xb2ria\n_START_PARAGRAPH_\nEl lloc de la Palma de Cervell\xc3\xb3 \xc3\xa9s documentat el 964. La capella \xc3\xa9s esmentada com Sant Joan i Sant Feliu de la Plana el 1270, any en qu\xc3\xa8 el rector de Sant Esteve de Cervell\xc3\xb3 n'era procurador. El 1347 a la capella de Sant Joan de l'Erm hi havia un altar dedicat a la Mare de D\xc3\xa9u. A partir del segle XIV la capella apareix sovint esmentada en les visites pastorals. Consta situada al lloc de la Plana Sant Joan, prop de Can Llopart, mas que posteriorment es diria Can Mascar\xc3\xb3 i que al segle XVIII va adquirir de les monges la finca de la Palma. Actualment es troba abandonada i sense culte.\n_START_SECTION_\nArquitectura\n_START_PARAGRAPH_\nLa capella \xc3\xa9s d'una nau, coberta amb volta de can\xc3\xb3, i un absis semicircular amb arcuacions i lesenes. Vora l'absis, al mur nord, hi ha una absidiola practicada en el gruix del mur de factura posterior a l'edifici. Al davant mateix, al mur sud, hi havia una altra absidiola igual per\xc3\xb2 fou enderrocada. L'absis \xc3\xa9s decorat per un fris d'arcuacions cegues agrupades de quatre en quatre entre lesenes. L'aparell \xc3\xa9s de carreus petits._NEWLINE_A migdia s'obre la porta origin\xc3\xa0ria del conjunt; \xc3\xa9s de mig punt i extradossada per una filada de dovelles primes; ran seu hi ha un esvoranc. A ponent s'obre una altra porta que \xc3\xa9s de construcci\xc3\xb3 moderna. Conserva encara, si b\xc3\xa9 enva\xc3\xafda per la vegetaci\xc3\xb3, la coberta de lloses de llicorella."